“สหรัฐฯ” เล็งรีดภาษีสินค้า “อียู” เพิ่มอีก 3.1 พันล้านดอลล์ เซ่นปมขัดแย้งคดีแอร์บัส!
ยังไม่จบ! “สหรัฐฯ” เล็งรีดภาษีสินค้านำเข้า “อียู” เพิ่มอีก 3.1 พันล้านดอลล์ เซ่นปมขัดแย้งคดีแอร์บัส 
ยังไม่จบ! “สหรัฐฯ” เล็งรีดภาษีสินค้านำเข้า “อียู” เพิ่มอีก 3.1 พันล้านดอลล์ เซ่นปมขัดแย้งคดีแอร์บัส
25 มิ.ย. 2563

สำนักงานผู้แทนการค้าสหรัฐฯ (USTR) เปิดเผยว่า สหรัฐฯกำลังพิจารณาเรียกเก็บภาษีนำเข้ามูลค่า 3.1 พันล้านดอลลาร์จากสินค้าของประเทศยุโรป ท่ามกลางความขัดแย้งเกี่ยวกับคดีการอุดหนุนอุตสาหกรรมผลิตเครื่องบิน
USTR ระบุในประกาศที่เผยแพร่เมื่อวันอังคารว่า “USTR กำลังพิจารณาเพิ่มรายการสินค้าของฝรั่งเศส, เยอรมนี, สเปน และสหราชอาณาจักร ซึ่งอาจจะถูกรวมอยู่ในรายการสินค้าขั้นสุดท้ายที่จะต้องเสียภาษีนำเข้าตามมูลค่าที่ระดับสูงถึง 100%”
คำประกาศระบุว่า “รายการผลิตภัณฑ์เพิ่มเติมประกอบด้วยสินค้า 30 รายการที่จะถูกเก็บภาษีนำเข้ามูลค่าประมาณ 3.1 พันล้านดอลลาร์ ตามการประเมินมูลค่านำเข้าสำหรับปีปฏิทิน 2561” โดย USTR ขอให้ภาคสาธารณะส่งความเห็นเกี่ยวกับการเก็บภาษีเพิ่มขึ้นกับผลิตภัณฑ์ที่เฉพาะเจาะจงดังกล่าวภายในวันที่ 26 ก.ค.นี้
USTR ระบุว่า ความเคลื่อนไหวล่าสุดเป็นส่วนหนึ่งของการทบทวนมาตรการตามกฎหมายมาตรา 301 ของสหรัฐฯที่เกี่ยวกับการบังคับใช้สิทธิทางภาษีตามที่องค์การการค้าโลก (WTO) ตัดสินในคดีความขัดแย้งครั้งใหญ่เกี่ยวกับการอุดหนุนอุตสาหกรรมผลิตเครื่องบินพาณิชย์
หลังจากที่ WTO ตัดสินเกี่ยวกับคดีเงินอุดหนุนอุตสาหกรรมเครื่องบินในปีที่ผ่านมา สหรัฐฯได้สั่งเก็บภาษีนำเข้าสินค้าของยุโรปเพิ่มอีก 7.5 พันล้านดอลลาร์ซึ่งมีผลบังคับใช้ในวันที่ 18 ต.ค. 2562 ซึ่งได้เพิ่มความตึงเครียดด้านการค้าระหว่างสหรัฐฯและยุโรป
โดยในเดือนก.พ.ปี 2563 USTR ประกาศว่า จะปรับเพิ่มภาษีนำเข้าเครื่องบินจากสหภาพยุโรป (EU) เป็น 15% จาก 10% ซึ่งมีผลบังคับใช้ตั้งแต่วันที่ 18 มี.ค.ที่ผ่านมา และได้ปรับรายการสินค้าของยุโรปที่จะถูกเก็บภาษีเพิ่มอีก 25% ด้วย
นายโรเบิร์ต ไลท์ไฮเซอร์ ผู้แทนการค้าสหรัฐฯเปิดเผยในการไต่สวนของสภาคองเกรสเมื่อสัปดาห์ที่แล้วว่า สหรัฐฯจะยังคงเก็บภาษีสินค้าของยุโรปต่อไป จนกว่าจะสามารถแก้ไขประเด็นขัดแย้งเรื่องการอุดหนุนอุตสาหกรรมผลิตเครื่องบินกับทาง EU
แต่นายฟิล โฮแกน คณะกรรมาธิการการค้าของ EU เปิดเผยกับบรรดารัฐมนตรีการค้าของยุโรปเมื่อต้นเดือนนี้ว่า สหรัฐฯได้ระงับการเจรจาเพื่อยุติความขัดแย้งในช่วงหลายสัปดาห์ที่ผ่านมา
          “หากกรณีนี้ยังดำเนินต่อไป EU ก็แทบไม่มีทางเลือก แต่ต้องใช้สิทธิตอบโต้ และกำหนดมาตรการลงโทษของเราเอง” โฮแกน กล่าว
ด้านไฟแนนเชียล ไทม์สรายงานว่า EU หวังว่า WTO จะทำการตัดสินใจในเดือนนี้ว่า EU จะสามารถตอบโต้สหรัฐฯได้มากเพียงใด แต่เจ้าหน้าที่ด้านการค้านระบุว่า อาจต้องรอการตัดสินใจดังกล่าวของ WTO จนถึงเดือนก.ย.ปีนี้
ขณะที่สำนักข่าวซินหัวรายงานว่า ในปี 2547 สหรัฐฯได้ยื่นฟ้อง WTO ว่า EU ให้เงินอุดหนุนที่ผิดกฎหมายกับบริษัทแอร์บัสในรูปแบบต่างๆ ต่อมา EU ก็ได้ยื่นฟ้องต่อ WTO เช่นกันว่า สหรัฐฯให้เงินอุดหนุนที่ผิดกฎหมายแก่บริษัทโบอิ้ง และ WTO ก็ได้ตัดสินว่า ทั้งสหรัฐฯและ EU ต่างก็ให้เงินอุดหนุนที่ผิดกฎหมายกับบริษัทผลิตเครื่องบินของตนเอง